pythainlp/thaigov-v2-corpus-22032023 huggingface dataset:
วันพุธที่ 30 พฤศจิกายน 2565
รัฐบาลให้ความสำคัญจัดทำงบประมาณแบบบูรณาการเพื่อขับเคลื่อนยุทธศาสตร์ชาติ มอบรองนายกรัฐมนตรี 5 ท่านกำกับ11 แผนงาน
รัฐบาลให้ความสำคัญจัดทำงบประมาณแบบบูรณาการเพื่อขับเคลื่อนยุทธศาสตร์ชาติ มอบรองนายกรัฐมนตรี 5 ท่านกำกับ11 แผนงาน
วันที่ 30 พฤศจิกายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากที่ประเทศไทยได้มียุทธศาสตร์ชาติ 20 ปี ประกาศใช้มาตั้งแต่ปี 2560 การดำเนินงานของรัฐบาลในมิติต่างๆได้เดินตามยุทธศาสตร์ชาติซึ่งรวมถึงการจัดทำงบประมาณรายจ่ายประจำปี เพื่อให้การใช้จ่ายงบประมาณภาครัฐมีส่วนสำคัญต่อการผลักดันประเทศให้ไปถึงเป้าหมาย
สำหรับการจัดทำงบประมาณรายจ่ายประจำปีงบประมาณ พ.ศ. 2567 ซึ่งคณะรัฐมนตรี(ครม.) ได้เห็นชอบปฏิทินงบประมาณไปแล้วนั้น โดยสำนักงบประมาณได้พิจารณาถึงแผนแม่บทภายใต้ยุทธศาสตร์ชาติ 23 ประเด็น และได้จัดทำงบประมาณรายจ่ายบูรณาการ จำนวน 11 แผนงาน ที่ต่อเนื่องจากปี 2566 ซึ่งได้ผ่านการเห็นชอบของ ครม. เมื่อวันที่ 29 พ.ย. 65 และ ครม.ยังได้มอบหมายให้รองนายกรัฐมนตรี 5 ท่าน ทำหน้าที่เป็นประธานกรรมการจัดทำงบประมาณรายจ่ายบูรณาการดังกล่าว
รวมถึงมีหน้าที่และอำนาจในการบริหาร กำกับ ดูแลการปฏิบัติงาน ติดตามประเมินผลสัมฤทธิ์ และตรวจสอบการใช้จ่ายงบประมาณตามแผนงาน ให้เป็นไปตามระเบียบที่เกี่ยวข้องให้เกิดความโปร่งใส ถูกต้อง ปราศจากการทุจริต บูรณาการการทำงานในทุกมิติ ทั้งในระดับพื้นที่และหน่วยรับงบประมาณที่เกี่ยวข้อง เกิดประสิทธิภาพและความคุ้มค่าในการใช้จ่ายงบประมาณ และเกิดผลสัมฤทธิ์ในการบริหารรายจ่ายบูรณาการ รวมทั้งดำเนินการอื่นตามที่นายกรัฐมนตรีและ ครม. มอบหมาย
น.ส.ไตรศุลี กล่าวว่า รายละเอียดการมอบหมายรองนายกรัฐมนตรี 5 ท่าน ให้เป็นผู้มีอำนาจกำกับแผนงานบูรณาการ ทั้ง 11 แผนงาน มีดังนี้
1.พล.อ.ประวิตร วงษ์สุวรรณ จำนวน 3 แผนงาน คือ แผนงานบูรณาการขับเคลื่อนการแก้ไขปัญหาจังหวัดชายแดนภาคใต้, แผนงานบูรณาการบริหารจัดการทรัพยากรน้ำ และ แผนงานบูรณาการรัฐบาลดิจิทัล
2.นายวิษณุ เครืองาม จำนวน 2 แผนงาน คือ แผนงานบูรณาการป้องกัน ปราบปราม และบำบัดรักษาผู้ติดยาเสพติด และ แผนงานบูรณาการต่อต้านการทุจริตและประพฤติมิชอบ
3.นายอนุทิน ชาญวีรกูล จำนวน 2 แผนงาน คือ แผนงานบูรณาการสร้างรายได้จากการท่องเที่ยว และ แผนงานบูรณาการพัฒนาด้านคมนาคมและระบบโลจิสติกส์
4.นายจุรินทร์ ลักษณวิศิษฏ์ จำนวน 2 แผนงาน คือ แผนงานบูรณาการเตรียมความพร้อมเพื่อรองรับสังคมสูงวัย และ แผนงานบูรณาการพัฒนาและส่งเสริมเศรษฐกิจฐานราก
5. นายสุพัฒนพงษ์ พันธ์มีเชาว์ จำนวน 2 แผนงาน คือ แผนงานบูรณาการพัฒนาอุตสาหกรรมและบริการแห่งอนาคต และ แผนงานบูรณาการเขตพัฒนาพิเศษภาคตะวันออก
วันพุธที่ 30 พฤศจิกายน 2565
นายกรัฐมนตรี ตรวจราชการ จ.เชียงราย
วันพุธที่ 30 พฤศจิกายน 2565
ต่อจากนี้ไป ขอเชิญรับฟังไทยคู่ฟ้า
พลเอก ประยุทธ์ จันทร์โอชา นายกรัฐมนตรี ตรวจราชการ จ.เชียงราย ในวันนี้(30พ.ย.65)
เพื่อเป็นประธานในงานเกี่ยวข้าวรักษ์โลก และตรวจติดตามการดำเนินโครงการข้าวรักษ์โลก BCG Model
นำร่อง ระยะที่ 1 ซึ่งภาครัฐสนับสนุนให้เกษตรกรได้ใช้เมล็ดพันธุ์ข้าวที่ดี เสริมความรู้ด้านดิจิทัล นวัตกรรม
และเทคโนโลยี ใช้วิธีการทำนาแบบประณีต เพื่อลดต้นทุน ลดมลพิษจากกระบวนการผลิต
เพิ่มคุณภาพและปริมาณผลผลิตต่อไร่ให้สูงขึ้น
มีศูนย์ข้าวชุมชนรับซื้อข้าวจากโครงการในราคาสูงกว่าตลาดเพื่อนำไปสีและแปรรูปด้วยมาตรฐานระดับส่งออก
รวมถึงสามารถขายเมล็ดพันธุ์ข้าวกลับไปยังศูนย์เพื่อใช้เป็นเมล็ดพันธุ์ครั้งต่อไปได้ด้วย
เกิดเป็นระบบเศรษฐกิจใหม่ ให้ชาวนาไทยมีคุณภาพชีวิตที่ดีขึ้นอย่างยั่งยืน
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 30 พฤศจิกายน 2565
ฤกษ์งามยามดี!! ปลัดฯ ณัฐพล ก้าวเท้าเข้าห้องทำงาน พร้อมสักการะองค์พระนารายณ์พระภูมิ และสิ่งศักดิ์สิทธิ์ประจำกระทรวงอุตสาหกรรม
ฤกษ์งามยามดี!! ปลัดฯ ณัฐพล ก้าวเท้าเข้าห้องทำงาน พร้อมสักการะองค์พระนารายณ์พระภูมิ และสิ่งศักดิ์สิทธิ์ประจำกระทรวงอุตสาหกรรม
วันที่ 29 พฤศจิกายน 2565 เวลา 09.09 น. ดร.ณัฐพล รังสิตพล ปลัดกระทรวงอุตสาหกรรม เข้าสักการะองค์พระนารายณ์ พระภูมิ สิ่งศักดิ์สิทธิ์ และกราบพระพุทธรูปที่ประดิษฐานประจำกระทรวงอุตสาหกรรม พร้อมอันเชิญพระแก้วมรกต เข้าห้องทำงานเป็นวันแรก เพื่อเป็นสิริมงคลเนื่องในโอกาสเข้ารับตำแหน่งปลัดกระทรวงอุตสาหกรรม
โดยมีคณะผู้บริหารระดับสูง อาทิ นายสุรพล ชามาตย์ รองปลัดกระทรวงอุตสาหกรรม นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม นายสมพล โนดไธสง นายเดชา จาตุธนานันท์ นายวีระกิตติ์ รันทกิจธนวิชญ์ นายทาวัน ทวีถาวรสวัสดิ์ ผู้ตรวจราชการกระทรวงอุตสาหกรรม นายจุลพงษ์ ทวีศรี อธิบดีกรมโรงงานอุตสาหกรรม นายใบน้อย สุวรรณชาตรี อธิบดีกรมส่งเสริมอุตสาหกรรม ผู้บริหารระดับสูง และข้าราชการกระทรวงอุตสาหกรรม ให้การต้อนรับเป็นจำนวนมาก ณ บริเวณอาคารสำนักงานปลัดกระทรวงอุตสาหกรรม
วันพุธที่ 30 พฤศจิกายน 2565
พม. จับมือสโมสรซอนต้า กรุงเทพ 1 จัดงาน Stop Violence Against Women and Girls รณรงค์ยุติความรุนแรงต่อเด็กและสตรี
พม. จับมือสโมสรซอนต้า กรุงเทพ 1 จัดงาน Stop Violence Against Women and Girls รณรงค์ยุติความรุนแรงต่อเด็กและสตรี
วันนี้ (30 พ.ย. 65) เวลา 11.00 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานเปิดงานรณรงค์ยุติความรุนแรงต่อเด็กและสตรี ภายใต้ชื่อ “Stop Violence Against Women and Girls” โดยความร่วมมือระหว่างกระทรวง พม. และสโมสรซอนต้าประเทศไทย โดยสโมสรซอนต้า กรุงเทพ 1 ซึ่งมีนางจินตนา จันทร์บำรุง อธิบดีกรมกิจการสตรีและสถาบันครอบครัว ดร.อุษณีย์ มหากิจศิริ ลีโอณีโอ นายกสโมสรซอนต้า กรุงเทพ 1 พร้อมคณะกรรมการและสมาชิก ดร.ลาลีวรรณ กาญจนอารี Past Nominating Committee Member (At Large), Past International Director Zonta International นายธีรภัทร์ สัจจกุล (ตุ้ย) นักร้อง นักแสดงชื่อดัง แขกผู้มีเกียรติ และสื่อมวลชน เข้าร่วมงาน ณ บริเวณชั้น G ศูนย์การค้าสามย่านมิตรทาวน์ กรุงเทพฯ
นายจุติ กล่าวว่า ด้วยคณะรัฐมนตรีได้มีมติเมื่อวันที่ 29 มิถุนายน 2542 เห็นชอบให้เดือนพฤศจิกายนของทุกปี เป็น “เดือนรณรงค์ยุติความรุนแรงต่อเด็กและสตรี” โดยกระทรวงการพัฒนาสังคมและความมั่นคงของมนุษย์ (พม.) เป็นหน่วยงานหลักของภาครัฐประสานการดำเนินงานดังกล่าวโดยบูรณาการความร่วมมือกับภาคีเครือข่ายทุกภาคส่วนในการประชาสัมพันธ์และจัดกิจกรรมรณรงค์ทั้งในส่วนกลางและภูมิภาค เพื่อสร้างความตระหนักถึงความสำคัญของปัญหาความรุนแรงต่อเด็ก สตรี และบุคคลในครอบครัว ที่ส่งกระทบต่อสังคมในวงกว้าง และกระตุ้นให้ภาคีเครือข่ายทุกภาคส่วนได้เข้ามามีส่วนร่วมในการรณรงค์ยุติความรุนแรงดังกล่าว ตลอดจนให้เห็นถึงความสำคัญของพระราชบัญญัติคุ้มครองผู้ถูกกระทำด้วยความรุนแรงในครอบครัว พ.ศ. 2550
นายจุติ กล่าวเพิ่มเติมว่า สำหรับ ปี 2565 กระทรวง พม. ได้ร่วมกับสโมสรซอนต้าประเทศไทย โดยสโมสรซอนต้า กรุงเทพ 1 จัดงานรณรงค์ยุติความรุนแรงต่อเด็กและสตรี ภายใต้ชื่อ “Stop Violence Against Women and Girls” ในวันนี้ เพื่อแสดงให้เห็นถึงพลังของภาคีเครือข่ายทั้งหน่วยงานภาครัฐ เอกชน และประชาสังคม ตลอดจนบุคคลสำคัญต่าง ๆ โดยมีสื่อมวลชนเข้ามาช่วยเผยแพร่ข่าวสารประชาสัมพันธ์ให้ประชาชนทั่วไปได้มีความตระหนักรู้และมีส่วนร่วมเป็นกระบอกเสียงในการรณรงค์ยุติความรุนแรง ซึ่งกระทรวง พม. พร้อมร่วมมือกับภาคีเครือข่ายทุกภาคส่วนในการแสดงพลังเพื่อยุติความรุนแรง เพื่อให้เด็กและสตรีในประเทศไทยและทั่วโลก สามารถยืนหยัดอย่างมีศักดิ์ศรีและไม่ยอมรับการถูกกระทำด้วยความรุนแรงในทุกรูปแบบ ทั้งนี้ การจัดงานรณรงค์ยุติความรุนแรงต่อเด็กและสตรีไม่ใช่เพียงรำลึกถึงภัยความรุนแรงจากครอบครัว เพราะในวันนี้สังคมเกิดความเครียดจากโควิด – 19 และความรุนแรงที่เพิ่มขึ้นเรื่อยๆ ดังนั้น ตนขอเชิญชวนทุกคนให้ความสำคัญกับครอบครัว ด้วยความรัก การให้อภัย การช่วยเหลือซึ่งกันและกัน ซึ่งนับเป็นสิ่งจำเป็น ถ้าเราทำได้เราจะสามารถลดความรุนแรงในครอบครัว และช่วยเหลือสังคมได้
วันพุธที่ 30 พฤศจิกายน 2565
พม. หารือยูนิเซฟ ประเทศไทย พร้อมเครือข่าย หนุนสร้างสภาพแวดล้อมดิจิทัลที่ปลอดภัยสำหรับเด็กและเยาวชน
พม. หารือยูนิเซฟ ประเทศไทย พร้อมเครือข่าย หนุนสร้างสภาพแวดล้อมดิจิทัลที่ปลอดภัยสำหรับเด็กและเยาวชน
เมื่อวันที่ 29 พ.ย. 65เวลา 17.00 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) และนางคยองซอน คิม ผู้อำนวยการองค์การยูนิเซฟ ประเทศไทย ร่วมเป็นประธานการประชุมผู้บริหารระดับสูง เรื่อง การสร้างสภาพแวดล้อมดิจิทัลที่ปลอดภัยสำหรับเด็กและเยาวชน โดยมี นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) นางจตุพร โรจนพานิช อธิบดีกรมกิจการเด็กและเยาวชน และผู้บริหารระดับสูงของหน่วยงานภาครัฐและภาคธุรกิจเอกชนที่เป็นเครือข่ายการทำงานด้านเด็ก เยาวชน และการสื่อสารโทรคมนาคม เข้าร่วมประชุม ณ โรงแรมรอยัล ปริ๊นเซส หลานหลวง กรุงเทพฯ
นายจุติกล่าวว่า กระทรวงการพัฒนาสังคมและความมั่นคงของมนุษย์ (พม.) โดยกรมกิจการเด็กและเยาวชน (ดย.) และองค์การยูนิเซฟ ประเทศไทย ได้ร่วมกันหารือและเริ่มต้นพัฒนากรอบแนวคิดหลักเพื่อนำมาขับเคลื่อนการสร้างสภาพแวดล้อมดิจิทัลที่ปลอดภัยสำหรับเด็กและเยาวชน โดยพิจารณาจากผลของการแลกเปลี่ยนเรียนรู้ร่วมกับหน่วยงานด้านเด็กและเยาวชนของประเทศฟินแลนด์ ซึ่งประสบความสำเร็จในการสร้างภูมิคุ้มกันและระบบที่ปลอดภัยในการใช้อินเทอร์เน็ตและสื่อออนไลน์ให้กับเด็กและเยาวชน และมีพันธะสัญญาร่วมกันว่า จะมีการหารือร่วมกันระหว่างหน่วยงานภาครัฐและภาคธุรกิจเอกชนที่ให้บริการสื่อสารโทรคมนาคม โดยเรียนรู้จากประสบการณ์และแบบอย่างที่ดี (Good Practice) เพื่อร่วมกันขับเคลื่อนงานดังกล่าวในประเทศไทย วันนี้ จึงได้มีการจัดประชุมผู้บริหารระดับสูงหารือร่วมกันในการสร้างสภาพแวดล้อมดิจิทัลที่ปลอดภัยสำหรับเด็กและเยาวชน เพื่อส่งเสริมให้เด็กและเยาวชนมีทักษะ ความรู้ที่เหมาะสมในการเข้าถึงเทคโนโลยีดิจิทัลได้อย่างปลอดภัย ในขณะเดียวกันสามารถใช้ประโยชน์เพื่อการพัฒนาศักยภาพของตนเองได้อย่างเต็มที่
วันพุธที่ 30 พฤศจิกายน 2565
โฆษกรัฐบาลเผยนายกฯ ยินดีกับความสำเร็จของ 2 นักสนุกเกอร์สาวชาวไทย คว้าแชมป์การแข่งขันสนุกเกอร์อาชีพหญิงโลกรายการสำคัญมาครอง
โฆษกรัฐบาลเผยนายกฯ ยินดีกับความสำเร็จของ 2 นักสนุกเกอร์สาวชาวไทย คว้าแชมป์การแข่งขันสนุกเกอร์อาชีพหญิงโลกรายการสำคัญมาครอง
วันนี้ (30 พฤศจิกายน 2565)นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรีเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบและยินดีกับ มิ้งค์ สระบุรี และพลอย ขอนแก่น 2 นักสนุกเกอร์สาวชาวไทย ที่คว้าแชมป์รายการใหญ่ Eden Women's Masters มาครองได้สำเร็จ
โฆษกประจำสำนักนายกรัฐมนตรีกล่าวว่า ‘มิ้ง สระบุรี’ หรือณัชชารัตน์ วงศ์หฤทัย แชมป์โลกอาชีพหญิง ลงทำการแข่งขันในรายการ Eden Women's Masters ที่กรุงลอนดอน ประเทศอังกฤษ ซึ่งถือเป็นรายการใหญ่ และโชว์ฟอร์มได้อย่างยอดเยี่ยม โดยในรอบรองชนะเลิศ เอาชนะมือวางอันดับ 1 ของโลก จากอังกฤษ ไปได้ 4-3 เฟรม ก่อนที่รอบชิงชนะเลิศจะเอาชนะนักสนุกเกอร์หญิงจากฮ่องกง ซึ่งเป็นแชมป์โลก 3 สมัย และมือวางอันดับ 2 ของโลก ไปได้ขาดลอย 4-0 เฟรม ครองแชมป์รายการ Eden Women's Masters ได้สำเร็จ นับเป็นแชมป์ที่ 4 ของมิ้ง สระบุรี ในปีนี้ หลังได้แชมป์แรก ในศึกบริสติช โอเพ่น เดือนมกราคม แชมป์โลก เดือนกุมภาพันธ์ และแชมป์คู่ผสมคู่กับนีล โรเบิร์ตสัน เมื่อเดือนกันยายน สำหรับรายการต่อไป มิ้ง สระบุรีจะลงเล่นในรายการ Belgium Women's Open 2023 ที่เมืองบรูช ประเทศเบลเยี่ยม ระหว่างวันที่ 20-22 มกราคม 2566
ในขณะที่ ‘พลอย ขอยแก่น’ หรือพลอยชมพู เหล่าเกียรติพงษ์ แชมป์สนุกเกอร์หญิงประเทศไทยคนล่าสุด ก็สามารถสร้างผลงานได้อย่างยอดเยี่ยมเช่นกัน โดยเอาชนะนักสนุกเกอร์ชาวอังกฤษไปได้ 2-0 เฟรม คว้าแชมป์รุ่นอายุไม่เกิน 21 ปี ได้อีกครั้ง ทำให้ยังคงเป็นมือ 1 ของโลกในรุ่น 21 ปีต่อไป
“นายกรัฐมนตรีชื่นชม และยินดีกับความสำเร็จของนักกีฬาไทย ที่ทุ่มเททั้งเวลา และการฝึกฝนเพื่อพัฒนาร่างกาย จิตใจ และสมาธิตนเองให้ดียิ่งขึ้น จนสามารถพิสูจน์ฝีมือให้ทั่วโลกได้เห็นถึงผลงานที่ยอดเยี่ยม เป็นที่ชื่นชมทั่วโลกว่านักกีฬาไทยมีความสามารถ” นายอนุชากล่าว
วันพุธที่ 30 พฤศจิกายน 2565
Education sandbox approved in Bangkok and other 10 provinces
Education sandbox approved in Bangkok and other 10 provinces
November 29, 2022, Deputy Government Spokesperson Ratchada Thanadirek disclosed that the cabinet, in its meeting today, approved the implementation of education sandbox scheme in Bangkok and other 10 provinces, namely, Sukhothai, Mae Hongson, Krabi, Trat, Sakaeo, Chanthaburi, Phuket, Songkhla, Surat Thani, and Ubon Ratchathani. There are altogether 538 pilot schools participating in the education sandbox scheme, of which the aims are: 1) developing education and learning innovation to ensure learners’ educational achievement; 2) reducing educational disparity; 3) granting more freedom and authority to educational institutions and pilot schools; and 4) creating and developing mechanisms for joint education management between the public sectors, local government, and local civil society.
Detail on education sandbox of each province is as follows:
1. Bangkok: 54 pilot schools. Operational direction includes: 1) developing innovation to ensure achievement through improving curriculum framework and teacher training; 2) granting more freedom to schools in setting their own personnel and budget management direction; and 3) establishing an educational network for children's learning management in Bangkok
2. Sukhothai: 20 pilot schools. Working together with the Equitable Education Fund (EEF) in promoting area-based education to reduce educational disparity, especially among the underprivileged children.
3. Mae Hongson: 19 pilot schools. Communities joining forces to elevate education quality, solve the problem of teacher and school administrator shortage, and support underprivileged children and learners of various ethnicities.
4. Krabi: 38 pilot schools. Encouraging learners to be aware of their interest and the field study they want to pursue, in line with labor market demand in respective areas
5. Trat: 22 pilot schools. Promoting integrated management of learning and teaching
6. Sakaeo: 30 pilot schools. Prioritizing the development of educational curriculum and enhancing academic, life, and professional skills of students to reduce inequality
7. Chanthaburi: 28 pilot schools. Relaxing regulations, focusing on reducing educational disparity
8. Phuket: 32 pilot schools. Creating education management system that is relevant with local problems and needs, e.g., promoting students’ language skills and solving the problem of inequality
9. Songkhla: 13 pilot schools.
10. Surat Thani: 21 schools. Elevating academic achievement and promoting equal education for learners of all ages. Helping dropout and troubled children to enter education system
11. Ubon Ratchathani: 261 schools. Developing learner-based curriculum in accordance with local context and capacity
วันจันทร์ที่ 14 พฤศจิกายน 2565
ปลัดฯ ณัฐพล เผยแนวคิด Shares Vision ผุดโปรเจ็คเด็ดกระทรวงอุตฯ ยื่นของบประจำปี 2567
ปลัดฯ ณัฐพล เผยแนวคิด Shares Vision ผุดโปรเจ็คเด็ดกระทรวงอุตฯ ยื่นของบประจำปี 2567
วันนี้(14พฤศจิกายน2565)เวลา18.00น.ดร.ณัฐพลรังสิตพลปลัดกระทรวงอุตสาหกรรมเป็นประธานการประชุมชี้เเจงการดำเนินงานประจำปีงบประมาณพ.ศ. 2566และแนวทางการจัดทำคำของบประมาณรายจ่ายประจำปีงบประมาณพ.ศ.2567โดยมีผู้อำนวยการกองส่วนกลางอุตสาหกรรมจังหวัดทุกจังหวัดและผู้อำนวยการสถาบันเครือข่ายร่วมประชุมณห้องประชุมชุณหะวัณชั้น3อาคารสำนักงานปลัดกระทรวงอุตสาหกรรมและผ่านระบบZoom
โดยปลัดกระทรวงอุตสาหกรรมได้มอบนโยบายให้บุคลากรของสำนักงานปลัดกระทรวงอุตสาหกรรมมีแนวคิดในการสร้างทัศนคติร่วมกันของคนในองค์กรสามารถมองเห็นภาพและความต้องการเพื่อมุ่งเป้าหมายไปในทิศทางเดียวกัน(Shares Vision)เน้นให้ภาคอุตสาหกรรมกับชุมชนและประชาชนสามารถอยู่ร่วมกันได้ให้ประชาชนมีความเข้าใจในการดำเนินงานของกระทรวงอุตสาหกรรมรักภาคอุตสาหกรรมภายใต้4มิติคือ1)การสร้างความสำเร็จให้กับภาคธุรกิจ2)การดูแลประชาชนโดยรอบโรงงานอุตสาหกรรม3)การดูแลรักษาสิ่งแวดล้อม4)การกระจายรายได้ให้กับประชาชนเพื่อความเป็นอยู่ที่ดีขึ้นโดยนำหลักShares Visionมาเป็นแนวทางการในการจัดทำคำของบประมาณรายจ่ายประจำปีงบประมาณพ.ศ.2567เพื่อให้การดำเนินงานในภาพรวมของสำนักงานปลัดกระทรวงอุตสาหกรรมเป็นไปอย่างมีประสิทธิภาพและทิศทางเดียวกัน
วันอังคารที่ 15 พฤศจิกายน 2565
ครม. เห็นชอบร่างเอกสารผลลัพธ์การประชุมรัฐมนตรีเอเปค ครั้งที่ 33 และการประชุมผู้นำเขตเศรษฐกิจเอเปค ครั้งที่ 29
ครม. เห็นชอบร่างเอกสารผลลัพธ์การประชุมรัฐมนตรีเอเปค ครั้งที่ 33 และการประชุมผู้นำเขตเศรษฐกิจเอเปค ครั้งที่ 29
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรี (15 พ.ย. 65) เห็นชอบต่อร่างเอกสารผลลัพธ์การประชุมรัฐมนตรีเอเปค ครั้งที่ 33 และการประชุมผู้นำเขตเศรษฐกิจเอเปค ครั้งที่ 29 เน้นประเด็นสำคัญ 3 ด้าน ประกอบด้วย (1) การเปิดเสรีและการอำนวยความสะดวกการค้าและการลงทุน (2) การส่งเสริมความเชื่อมโยงในทุกมิติ (3) การก้าวไปสู่การเจริญเติบโตที่ยั่งยืนและครอบคลุม โดยแต่ละด้าน ครอบคลุมรายละเอียด ดังนี้
(1) การเปิดเสรีและการอำนวยความสะดวกการค้าและการลงทุน ได้แก่ การเร่งฟื้นฟูเศรษฐกิจโลก การใช้เทคโนโลยีและนวัตกรรมขับเคลื่อนการเติบโตทางเศรษฐกิจและการพัฒนาที่ยั่งยืน ทบทวนการหารือเรื่องเขตการค้าเสรี FTAAP และการส่งเสริมสิทธิทรัพย์สินทางปัญญา
(2) การส่งเสริมความเชื่อมโยงในทุกมิติ ได้แก่ พัฒนาและการลงทุนด้านโครงสร้างพื้นฐาน เชื่อมโยงห่วงโซ่อุปทาน ส่งเสริมความเป็นหุ้นส่วนรัฐกับเอกชน เสริมสร้างความเชื่อมโยงด้านดิจิทัล การค้าไร้กระดาษและการชำระเงินทางอิเล็กทรอนิกส์การอำนวยความสะดวกการเดินทางข้ามพรมแดน ใช้ใบรับรองวัคซีน โควิด-19 อิเล็กทรอนิกส์
(3) การก้าวไปสู่การเจริญเติบโตที่ยั่งยืนและครอบคลุม ได้แก่
สนับสนุนการรับมือกับความท้าทายทางสิ่งแวดล้อมอย่างครอบคลุม ฟื้นฟูเศรษฐกิจที่เป็นมิตรต่อสิ่งแวดล้อม/เพิ่มจำนวนสินค้าสิ่งแวดล้อมเอเปค เปลี่ยนผ่านไปสู่พลังงานสะอาด เพิ่มศักยภาพและการมีส่วนร่วมของกลุ่มคนที่ยังไม่ได้แสดงศักยภาพ เช่น MSME สตรี ชนพื้นเมือง ส่งเสริมโอกาสในการเรียนรู้ตลอดชีวิต สร้างหลักประกันการเข้าถึงวัคซีนโควิด-19 อย่างเท่าเทียมในราคาที่เข้าถึงได้ พัฒนาระบบการเกษตรอัจฉริยะเพื่อรับมือกับสภาพภูมิอากาศ สร้างความมั่นคงทางอาหารที่ยั่งยืน ส่งเสริมท่องเที่ยวเชิงพื้นที่ที่ยั่งยืน เสนอให้ผู้นำเอเปครับรองเป้าหมายกรุงเทพฯ ว่าด้วยเศรษฐกิจชีวภาพ เศรษฐกิจหมุนเวียนและเศรษฐกิจสีเขียว
ทั้งนี้ ร่างเป้าหมายกรุงเทพฯ ว่าด้วยเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว เป็นเอกสารผลลัพธ์ระดับผู้นำ ที่ไทยมุ่งจะผลักดันให้มีการรับรองในที่ประชุมผู้นำเขตเศรษฐกิจเอเปค ครั้งที่ 29 เพื่อให้ภูมิภาคเอเชีย-แปซิฟิก เจริญเติบโตอย่างเข้มแข็ง สมดุล มั่นคง และยั่งยืน ผ่านความร่วมมือ 4 ด้าน ได้แก่ (1) การจัดการกับผลกระทบของการเปลี่ยนแปลงสภาพภูมิอากาศและการไปสู่ความเป็นกลางทางคาร์บอนและการปล่อยก๊าชเรือนกระจกเป็นศูนย์ (2) การส่งเสริมการค้าและการลงทุนที่ยั่งยืนและครอบคลุม (3) การอนุรักษ์ บริหารจัดการ และการใช้ทรัพยากรทางธรรมชาติและสิ่งแวดล้อมอย่างยั่งยืน และ (4) การบริหารจัดการขยะอย่างมีประสิทธิภาพและยั่งยืน
วันอังคารที่ 15 พฤศจิกายน 2565
SME D Bank ยกทัพ 3 โปรโมชั่น เสิร์ฟใน ‘มหกรรมร่วมใจแก้หนี้’ ครั้งที่ 2 จ.ขอนแก่น จัดเต็ม! แก้หนี้ครบวงจร พร้อมเติมทุนใหม่ ช่วยเหลือเอสเอ็มอีไทยไปต่อ
SME D Bank ยกทีมลงพื้นที่สัญจร จ.ขอนแก่น ช่วยเหลือ SMEs ในพื้นที่ภาคตะวันออกเฉียงเหนือ บรรเทาความเดือดร้อนและแก้ไขปัญหาหนี้สินอย่างยั่งยืน ในงานมหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน ครั้งที่ 2 ระหว่างวันที่ 18-20 พ.ย.2565
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เผยว่า จากที่ SME D Bank ธนาคารเพื่อเอสเอ็มอีไทย เข้าร่วม “มหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน” ครั้งที่ 1 พื้นที่กรุงเทพฯ เมื่อช่วงต้นเดือนพฤศจิกายน ที่ผ่านมา ซึ่งประสบความสำเร็จอย่างสูง สามารถช่วยแก้ไขหนี้ให้เอสเอ็มอีได้กว่า 600 ราย วงเงินรวมกว่า 950 ล้านบาท อีกทั้ง มียอดขอเติมทุนใหม่กว่า 50 ล้านบาท ดังนั้น เพื่อสานต่อนโยบายรัฐบาลที่กำหนดให้ปี 2565 เป็นปีแห่งการแก้หนี้ครัวเรือน โดยเฉพาะธุรกิจเอสเอ็มอีที่ได้รับผลกระทบจากสถานการณ์โควิด-19 ส่งผลให้ช่วงที่ผ่านมา ธุรกิจขาดรายได้ ความสามารถในการชำระหนี้ลดลง ดังนั้น SME D Bank ยกทีมลงพื้นที่สัญจรจังหวัดขอนแก่น ช่วยเหลือผู้ประกอบการเอสเอ็มอีในพื้นที่ภาคตะวันออกเฉียงเหนือ บรรเทาความเดือดร้อนและแก้ไขปัญหาหนี้สินอย่างยั่งยืน ในงาน “มหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน” ครั้งที่ 2 ณ ฮอลล์ 2 ศูนย์ประชุมและแสดงสินค้านานาชาติ จังหวัดขอนแก่น (KICE) ระหว่างวันที่ 18-20 พฤศจิกายน 2565 ตั้งแต่เวลา 10.00-18.00 น.
ทั้งนี้ ได้จัดเต็ม 3 โปรโมชั่นไว้ให้บริการ ได้แก่ 1.จ่ายครบ! จบเร็ว! สำหรับกลุ่มลูกค้าค้างชำระไม่เกิน 90 วัน มอบสิทธิพิเศษ ปรับเปลี่ยนเงื่อนไขการผ่อนชำระ คลายความกังวลใจ ช่วยบริหารจัดการธุรกิจคล่องตัว เช่น พักเงินต้น ลดค่างวด ขยายระยะเวลาผ่อนชำระ แบ่งค่างวดตัดชำระเงินต้นสูงสุด 20% เป็นต้น
2.จ่ายหนี้หมด! ลดทันที! กลุ่มลูกค้าที่ค้างชำระเกิน 90 วัน สามารถเข้ามาไกล่เกลี่ยหนี้กับธนาคาร ผ่านการปรับโครงสร้างหนี้ เพิ่มความยืดหยุ่นให้ผู้ประกอบการ ช่วยให้ธุรกิจกลับมาชำระหนี้ได้ตามปกติ เช่น ลดอัตราดอกเบี้ย ลดค่างวด ขยายระยะเวลาผ่อนชำระ หากลูกค้าต้องการปิดบัญชี รับสิทธิลดดอกเบี้ยค้างสูงสุด 100% หรือปรับโครงสร้างหนี้ลดสูงสุด 30% เป็นต้น และ 3.เติมทุนใหม่ไปต่อ! พาเข้าถึงแหล่งเงินทุน เสริมสภาพคล่องกิจการ เดินหน้าธุรกิจได้ดีอีกครั้ง ผ่าน “สินเชื่อ SMEs Re-Start” สนับสนุนเอสเอ็มอีทุกกลุ่มธุรกิจ เสริมสภาพคล่อง นำไปลงทุน ขยาย ปรับปรุงกิจการ รับกำลังซื้อปลายปี 2565 อัตราดอกเบี้ยเริ่มต้น 5.5% ต่อปี วงเงินกู้สูงสุด 5 ล้านบาท ผ่อนนานสูงสุด 12 ปี ปลอดชำระเงินต้นสูงสุด 24 เดือน
นอกจากนั้น ยังมีบริการด้าน “การพัฒนา” ผ่านโครงการ “SME D Coach” ยกระดับธุรกิจ เพิ่มศักยภาพกิจการ โดยโค้ชมืออาชีพ ให้คำปรึกษาธุรกิจครบวงจรฟรี รวมถึงจำหน่ายทรัพย์ NPA คุณภาพดี ทำเลดี ในราคาที่เข้าถึงง่าย สอบถามข้อมูลเพิ่มเติม Call Center 1357
วันจันทร์ที่ 14 พฤศจิกายน 2565
แจงดราม่า “ปลากุเลาตากใบ” ยันซื้อจริงร้านป้าอ้วนโอท็อป 5 ดาว ตอนนี้ขายดีสุด ๆ
แจงดราม่า “ปลากุเลาตากใบ” ยันซื้อจริงร้านป้าอ้วนโอท็อป 5 ดาว ตอนนี้ขายดีสุด ๆ
วันที่ 14 พ.ย. 65 นางสาวรัชดา ธนาดิเรก รองโฆษกประจำสำนักนายกรัฐมนตรีเปิดเผยว่า ตามที่เป็นประเด็นดราม่าในโซเชี่ยลมีเดียว่า “เมนูปลากุเลาตากใบ”ที่เสริฟในงานเลี้ยงผู้นำเอเปค 2022 เป็นปลากุเลาปลอม ไม่ใช่จากพื้นที่ อ.ตากใบ จ.นราธิวาส ซึ่งเรื่องนี้เป็นความเข้าใจผิด
ข้อเท็จจริงคือ อาหารที่เสริฟในงานกาลาร์ดินเนอร์สำหรับผู้นำประเทศจะเป็นแบบฟิวชั่น โดยเชฟชุมพล ได้ออกแบบอย่างพิถีพิถันผ่านความหลากหลายของ สี กลิ่น และสัมผัส การคัดสรรวัตถุดิบที่ใช้ประกอบอาหารทุกจานมาจากแหล่งผลิตที่มีชื่อเสียง และคุณภาพเป็นเลิศ หากจะเป็นสินค้าจากชุมชน ก็ต้องเป็นสินค้าที่ได้รับมาตรฐานด้านคุณภาพ ผลิตภัณฑ์ชุมชน (มผช.) 5 ดาว ส่วนกรณีปลากุเลาตากใบ จะใช้เป็นส่วนประกอบในเซ็ตอาหารจานหลัก เพื่อเพิ่มความโดดเด็ดในเรื่องของกลิ่นในซอสราดมัสมั่นเนื้อน่องโคขุนจากสหกรณ์โพนยางคำ จ.สกลนคร และข้าวกล้อง 9 ชนิด อบตะไคร้หอม
สำหรับการจัดซื้อว่ามาจากไหนนั้น ผู้จัดงานได้ซื้อจากร้าน “ปลากุเลาเค็มตากใบป้าอ้วน” ซึ่งเป็นสินค้า OTOP 5 ดาว ซึ่งผู้ประกอบการกลุ่มอื่นไม่ได้ทราบในข้อมูลตรงนี้ จึงเกิดความเข้าใจผิด
นางสาวรัชดากล่าวว่า ข่าวปลากุเลาตากใบขึ้นโต๊ะงานเลี้ยงผู้นำเอเปค มีผู้คนให้ความสนใจอย่างมาก เชื่อมั่นว่า ปลากุเลาตากใบ ซึ่งผ่านกรรมวิธีการทำที่พิถีพิถัน มีรสชาติเป็นเอกลักษณ์ เมื่อทอดแล้วมีกลิ่นหอม เนื้อฟู สัมผัสกลมกล่อม ละลายในลิ้น และรสชาติเป็นเอกลักษณ์ จะสามารถสร้างชื่อเสียงอย่างกว้างขวาง เพิ่มรายได้แก่ผู้ประกอบการในพื้นที่อย่างแน่นอน
วันอังคารที่ 15 พฤศจิกายน 2565
ครม. เห็นชอบโครงการประกันรายได้เกษตรกรผู้ปลูกข้าว  พร้อมมาตรการคู่ขนาน  ปีการผลิต 2565/2566  อนุมัติวงเงิน 81,266 ล้านบาท
ครม. เห็นชอบโครงการประกันรายได้เกษตรกรผู้ปลูกข้าว  พร้อมมาตรการคู่ขนาน  ปีการผลิต 2565/2566  อนุมัติวงเงิน 81,266 ล้านบาท
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรี (15 พ.ย. 65) เห็นชอบโครงการประกันรายได้เกษตรกรผู้ปลูกข้าว พร้อมมาตรการคู่ขนาน และโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปีการผลิต 2565/2566 และอนุมัติกรอบวงเงินรวมทั้งสิ้น 81,265.91 ล้านบาท เพื่อช่วยเหลือเกษตรกรให้มีรายได้จากการจำหน่ายข้าวเปลือกในราคาที่เหมาะสมกับต้นทุนการผลิต ป้องกันความเสี่ยงในการจำหน่ายผลผลิต รวมทั้งมีมาตรการคู่ขนานเพื่อการรักษาเสถียรภาพราคาข้าวไม่ให้ตกต่ำควบคู่กัน ซึ่งรายละเอียดการดำเนินการเช่นเดียวกันกับโครงการฯ ในปีผลิตที่ผ่านมา ประกอบด้วย
1. โครงการประกันรายได้ เกษตรกรผู้ปลูกข้าว ปี 2565/66 เป้าหมายเกษตรกร 4.68 ล้านครัวเรือน โดยเป็นการจ่ายส่วนต่างระหว่างราคาเกณฑ์กลางอ้างอิง (ราคาตลาด) และราคาประกันรายได้ (10,000 -15,000 บาทต่อตัน ตามชนิดข้าว) วงเงิน รวม 18,700.13 ล้านบาท
2. มาตรการคู่ขนานโครงการประกันรายได้ เกษตรกรผู้ปลูกข้าว ปี 2565/66 ประกอบด้วย 3 โครงการ เพื่อรักษาเสถียรภาพราคาข้าวไม่ให้ตกต่ำ รวม 7,482.69 ล้านบาท ได้แก่ (1) โครงการสินเชื่อชะลอการขายข้าวเปลือกนาปี ปีการผลิต 2565/66 วงเงิน 7,107.69 ล้านบาท เป็นการจ่ายสินเชื่อเพื่อชะลอข้าวเปลือกไว้ในยุ้งฉางเกษตรกรและสถาบันเกษตรกร จำนวน 2.5 ล้านตันข้าวเปลือก รวมทั้งค่าฝากเก็บและรักษาคุณภาพข้าวในอัตรา 1,500 บาทต่อตัน (2) โครงการสินเชื่อเพื่อรวบรวมข้าวและสร้างมูลค่าเพิ่มโดยสถาบันเกษตรกร เป็นการสนับสนุนสินเชื่อแก่สถาบันเกษตรกร ประกอบด้วย สหการณ์การเกษตร กลุ่มเกษตรกร วิสาหกิจชุมชน และศูนย์ข้าวชุมชน เพื่อรวบรวมข้าวเปลือกเพื่อจำหน่าย และ/หรือเพื่อการแปรรูป วงเงิน 375 ล้านบาท (3) โครงการชดเชยดอกเบี้ยให้ผู้ประกอบการค้าข้าวในการเก็บสต็อก เป็นการเพิ่มสภาพคล่องให้ผู้ประกอบการค้าข้าวที่เข้าร่วมโครงการให้เก็บสต็อกในรูปแบบข้าวเปลือกและข้าวสาร เป้าหมายเพื่อดูดซับ 4 ล้านข้าวเปลือก เก็บสต็อกไว้อย่างน้อย 60-180 วัน (2-6 เดือน) นับตั้งแต่วันที่รับซื้อ โดยรัฐชดเชยดอกเบี้ยในอัตราร้อยละ 3 ใช้จ่ายจากงบปกติของกรมการค้าภายในหรือเงินกองทุนรวมเพื่อช่วยเหลือเกษตรกร
3. โครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าวปีการผลิต 2565/66 เป้าหมาย 4.68 ล้านครัวเรือน ซึ่งจะจ่ายเงินตรงให้เกษตรกรผู้ปลูกข้าวในอัตราไร่ละ 1,000 บาท ไม่เกินครัวเรือนละ 20 ไร่ หรือครัวเรือนละไม่เกิน 20,000 บาท วงเงิน 55,083.09 ล้านบาท
โฆษกประจำสำนักนายกรัฐมนตรี เปิดเผยว่า การจัดสรรวงเงินงบประมาณ เบื้องต้นเป็นไปตามกรอบมาตรา 28 ของ พ.ร.บ. วินัยการเงินการคลังของรัฐ พ.ศ. 2561 โดยโครงการประกันรายได้เกษตรกรผู้ปลูกข้าวมาตรการคู่ขนานและโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปี 2565/66 ได้ดำเนินการเช่นเดียวกับการดำเนินการตลอด 3 ปีที่ผ่านมา ซึ่งรองนายกรัฐมนตรีและรัฐมนตรีว่าการกระทรวงพาณิชย์ ยังได้กล่าวในที่ประชุม ครม. ว่า เป้าหมายการส่งออกข้าวไทยในปีนี้จะสูงถึง 7.5 ล้านตัน ด้วย
วันอังคารที่ 15 พฤศจิกายน 2565
กรมทางหลวงชนบท เปิดเผยสถานการณ์อุทกภัยในปัจจุบัน พร้อมเร่งบริหารจัดการเส้นทางทันทีหลังน้ำลด
เพื่อให้ประชาชนสัญจรผ่านได้โดยเร็ว ตามนโยบายของรัฐมนตรีว่าการกระทรวงคมนาคม
นายอภิรัฐ ไชยวงศ์น้อย อธิบดีกรมทางหลวงชนบท (ทช.) กระทรวงคมนาคม เปิดเผยถึงสถานการณ์อุทกภัยบนถนนโครงข่ายทางหลวงชนบททั่วทุกภูมิภาค ซึ่งขณะนี้ (15 พ.ย. 65) มีสายทางที่ได้รับผลกระทบใน 6 จังหวัด รวม 10 สายทาง สามารถสัญจรผ่านได้แล้ว 7 สายทาง และ สัญจรผ่านไม่ได้ 3 สายทาง ดังนี้
- ถนนทางหลวงชนบทสาย ชน.3018 แยก ทล.311 - อินทร์บุรี (ตอนชัยนาท) อำเภออินทร์บุรี จังหวัดชัยนาท ช่วง กม. ที่ 0+500 - 0+550 น้ำกัดเซาะถนนขาด โดยขณะนี้ได้ดำเนินการปิดช่องทางจราจร พร้อมติดตั้งป้ายทางเลี่ยงให้กับประชาชนในพื้นที่ได้รับทราบแล้ว
- ถนนทางหลวงชนบท ชม.3003 แยก ทล.108 - บ้านหนองล่อง อำเภอจอมทอง และเวียงหนองล่อง จ.เชียงใหม่ และลำพูน ช่วง กม.ที่ 1+864 - 2+046 ถนนทรุดตัว โดยขณะนี้ได้ดำเนินการติดตั้งเครื่องหมายจราจรและป้ายแนะนำทางเลี่ยงให้กับประชาชนในพื้นที่ได้รับทราบแล้ว
- ถนนทางหลวงชนบทสาย กส.3013 แยก ทล.214 - บ้านสีถาน อำเภอกมลาไสย จังหวัดกาฬสินธุ์ ช่วง กม.ที่ 1+450 - 1+980 ระดับน้ำ 40 เซนติเมตร
สำหรับสถานการณ์ในพื้นที่น้ำท่วมสูงเวลานี้ ได้มอบหมายให้ สำนักงานทางหลวงชนบทที่ 16 (กาฬสินธุ์) แขวงทางหลวงชนบทกาฬสินธุ์ ลงพื้นที่รับมือสถานการณ์ในเบื้องต้น โดยติดตั้งป้ายเตือนและอุปกรณ์อำนวยความปลอดภัย ทั้งจัดชุดเคลื่อนที่เร็วออกตรวจสายทางจนกว่าปริมาณน้ำจะกลับเข้าสู่ภาวะปกติ และเมื่อระดับน้ำลดลงแล้ว ได้กำชับหน่วยงานในพื้นที่เร่งดำเนินการสำรวจ ออกแบบ และประมาณการราคา เพื่อเสนอแผนพัฒนาและฟื้นฟูต่อไป ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
สำหรับในบางพื้นที่ที่ระดับน้ำได้ลดลงเข้าสู่ภาวะปกติเรียบร้อยแล้ว ทช. ได้ระดมกำลังเจ้าหน้าที่จัดการเส้นทางหลังน้ำลดทันที โดยทำการขนย้ายกระสอบทราย คันดินกั้นน้ำและเศษวัสดุบนผิวทาง พร้อมเร่งทำการซ่อมแซมผิวจราจรที่ชำรุด เพื่อเร่งคืนผิวจราจรให้ประชาชนสามารถกลับมาสัญจรได้ทุกเส้นทางต่อไป ทั้งนี้ หากพบเหตุอุทกภัย สามารถแจ้งเหตุได้ที่แขวงทางหลวงชนบททุกจังหวัด หรือสายด่วนกรมทางหลวงชนบท โทร. 1146
วันอังคารที่ 15 พฤศจิกายน 2565
ในหลวง ทรงพระกรุณาโปรดเกล้าฯ พระราชทานผ้าไตรประกอบพิธีทอดผ้าป่าสนับสนุนโครงการทุนเล่าเรียนหลวงสำหรับพระสงฆ์ไทยของกระทรวงกลาโหม ประจำปี ๒๕๖๕
บ่ายวันนี้ ๑๑ พฤศจิกายน ๒๕๖๕ เวลา ๑๓.๓๐ น. พระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมพระราชทานผ้าไตร ประกอบพิธีทอดผ้าป่า เพื่อน้อมเกล้าน้อมกระหม่อมถวายพระราชกุศลแด่พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
เนื่องในวันคล้ายวันสวรรคต และสนับสนุนโครงการทุนเล่าเรียนหลวงสำหรับพระสงฆ์ไทยของกระทรวงกลาโหม ประจำปี ๒๕๖๕ ณ วัดชินวราราม วรวิหาร ตำบลบางขะแยง อำเภอเมืองปทุมธานี จังหวัดปทุมธานี โดยมี พลเอก สนิธชนก สังขจันทร์ ปลัดกระทรวงกลาโหม เป็นประธานในพิธี ทั้งนี้ เพื่อเป็นการสืบสานพระบรมราชปณิธานในการส่งเสริมการศึกษาพระปริยัติธรรมของคณะสงฆ์ไทย
สำหรับวัดชินวรารามนั้น เป็นพระอารามหลวงชั้นโท ชนิดวรวิหาร สังกัดคณะสงฆ์มหานิกาย ตั้งอยู่บนฝั่งตะวันตกของแม่น้ำเจ้าพระยา โดยมีชื่อเดิมว่า “วัดมะขามใต้” สร้างขึ้นเมื่อประมาณปี พ.ศ. ๒๓๕๘ ในสมัยกรุงรัตนโกสินทร์ ภายในพระอุโบสถมีจิตรกรรมฝาผนังเรื่องทศชาติชาดกพร้อมคำบรรยายเป็นโคลงสี่สุภาพ ภายในประดิษฐานพระพุทธชินวร (หลวงพ่อทองคำ) พระพุทธรูปสมัยสุโขทัยซึ่งอัญเชิญมาจากจังหวัดพระนครศรีอยุธยา นอกจากนี้ยังมีสิ่งน่าสนใจอื่นๆ เช่น พระวิหาร มณฑป หอระฆัง ศาลาการเปรียญ ศาลาท่าน้ำ และตำหนักชินวรสิริวัฒน์ ฯลฯ วัดนี้ได้รับการปฏิสังขรณ์ โดยพระเจ้าวรวงศ์เธอกรมหลวงชินวรสิริวัฒนา สมเด็จพระสังฆราชเจ้า อดีตเจ้าอาวาสราชบพิธสถิตมหาสีมาราม ในสมัยรัชกาลที่ ๗
วันอังคารที่ 15 พฤศจิกายน 2565
กยศ. ร่วมงานมหกรรมร่วมใจแก้หนี้ จังหวัดขอนแก่น ระหว่างวันที่ 18 - 20 พ.ย. 65
กยศ. เชิญชวนผู้กู้ยืมเข้าร่วมงานมหกรรมร่วมใจแก้หนี้ พร้อมให้คำปรึกษาด้านการกู้ยืมและการชำระหนี้ เพื่อช่วยเหลือประชาชน ระหว่างวันที่ 18 - 20 พฤศจิกายน 2565 นี้ ณ ฮอลล์ 2 ศูนย์ประชุมและแสดงสินค้านานาชาติขอนแก่น (KICE) จังหวัดขอนแก่น
กองทุนเงินให้กู้ยืมเพื่อการศึกษา (กยศ.) เชิญชวนผู้กู้ยืมเข้าร่วมงานมหกรรมร่วมใจแก้หนี้ จัดโดยกระทรวงการคลัง ธนาคารแห่งประเทศไทย และสถาบันการเงินของรัฐทุกแห่ง ภายใต้แนวคิด “มีหนี้ต้องแก้ไข เริ่มต้นใหม่อย่างยั่งยืน” พร้อมให้คำปรึกษาด้านการกู้ยืมและการชำระหนี้ เพื่อช่วยเหลือประชาชน ระหว่างวันที่ 18 - 20 พฤศจิกายน 2565 นี้ ณ ฮอลล์ 2 ศูนย์ประชุมและแสดงสินค้านานาชาติขอนแก่น (KICE) จังหวัดขอนแก่น
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า “กองทุนเงินให้กู้ยืมเพื่อการศึกษา ได้เข้าร่วมงานมหกรรมร่วมใจแก้หนี้ ภายใต้แนวคิด “มีหนี้ต้องแก้ไข เริ่มต้นใหม่อย่างยั่งยืน” ระหว่างวันที่ 18 - 20 พฤศจิกายน 2565 เวลา 10.00 - 18.00 น. ณ ฮอลล์ 2 ศูนย์ประชุมและแสดงสินค้านานาชาติขอนแก่น (KICE) จังหวัดขอนแก่น จัดโดยกระทรวงการคลัง ธนาคารแห่งประเทศไทยและสถาบันการเงินของรัฐทุกแห่ง เพื่อช่วยเหลือลูกหนี้กลุ่มเปราะบางที่รายได้ยังไม่กลับมาเต็มที่ และอาจได้รับผลกระทบเพิ่มเติมจากค่าครองชีพที่สูงขึ้น โดยสถาบันการเงินได้ร่วมมือกันเพื่อช่วยลดปัญหาหนี้สินประชาชน พร้อมให้คำปรึกษาและวางแผนแก้ปัญหาหนี้สินอย่างถูกต้อง ต่อยอดสินเชื่อธุรกิจให้เดินต่อได้ และยังมีเงินฝากดอกเบี้ยสูง รวมถึงมีสินทรัพย์รอการขายจากธนาคารต่าง ๆ มากมาย ทั้งนี้ กองทุนขอเชิญชวนผู้กู้ยืม กยศ. และผู้ที่สนใจเข้าร่วมงาน โดยสามารถติดต่อขอรับคำปรึกษาด้านการกู้ยืมและการชำระหนี้ได้ที่ บูธ กยศ.” ผู้จัดการกองทุนฯ กล่าวในที่สุด
วันอังคารที่ 15 พฤศจิกายน 2565
รองนายกฯ อนุทิน และคณะหารือประธาน JICA ดึงญี่ปุ่นเพิ่มการลงทุนในโครงการระบบรางและโครงสร้างพื้นฐานสำคัญในไทย
รองนายกฯ อนุทิน และคณะหารือประธาน JICA ดึงญี่ปุ่นเพิ่มการลงทุนในโครงการระบบรางและโครงสร้างพื้นฐานสำคัญในไทย
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากที่นายอนุทิน ชาญวีรกูล รองนายกรัฐมนตรีและรมว.สาธารณสุข ได้นำคณะเข้าร่วมการศึกษาดูงานด้านหลักประกันสุขภาพของญี่ปุ่น ที่กรุงโตเกียว ประเทศญี่ปุ่นนั้น รองนายกรัฐมนตรีได้ใช้โอกาสนี้ในการพบปะผู้นำองค์กรต่างๆ เพื่อกระชับความร่วมมือด้านสาธารณสุขระหว่างไทยและญี่ปุ่นให้มีความใกล้ชิดและเกิดประโยชน์สูงสุดกับประเทศไทย
โดยในวันนี้(15 พ.ย. 65) นายอนุทิน พร้อมคณะประกอบด้วย นายสิงห์ทอง ลาภพิเศษพันธุ์ เอกอัครราชทูตไทย ณ กรุงโตเกียว นพ.โอภาส การย์กวินพงศ์ ปลัดกระทรวงสาธารณสุข นพ.พงศ์เกษม ไข่มุก รองปลัดกระทรวงสาธารณสุข นพ.สุวิทย์ วิบุลผลประเสริฐ ผู้ทรงคุณวุฒิด้านสังคมศาสตร์ นพ.จเด็จ ธรรมธัชอารี เลขาธิการ สำนักงานหลักประกันสุขภาพแห่งชาติ (สปสช.) ภกญ.วลัยพร พัชรนฤมล ผู้อํานวยการกองการต่างประเทศ สํานักงานปลัดกระทรวงสาธารณสุข ได้พบหารือกับ นาย Akihiko Tanaka ประธาน องค์การความร่วมมือระหว่างประเทศของญี่ปุ่น (JICA) และคณะผู้บริหาร ณ สำนักงานใหญ่ JICA กรุงโตเกียว
รองนายกรัฐมนตรีได้ขอบคุณ JICA สำหรับความร่วมมือกับกระทรวงสาธารณสุขของไทยในหลายโครงการมาโดยตลอด โดยญี่ปุ่นเป็นประเทศที่มีองค์ความรู้เป็นที่ยอมรับระดับโลก ซึ่งที่ผ่านมาก็ได้มีความร่วมมือระหว่างกันและญี่ปุ่นก็แบ่งปันองค์ความรู้ต่างๆแก่ประเทศไทย อาทิ การดูแลผู้สูงอายุ การพัฒนาด้านสุขภาพโลก หลักประกันสุขภาพถ้วนหน้า การจัดการด้านสาธารณสุขเมื่อเกิดภัยพิบัติ และ JICA ยังให้การสนับสนุนโครงการลงทุนในโครงสร้างพื้นฐานที่สำคัญในประเทศไทยหลายโครงการ
น.ส.ไตรศุลี กล่าวว่า นายอนุทิน ให้ข้อมูล JICA ถึงการขับเคลื่อนโครงการลงทุนที่สำคัญในประเทศไทยในขณะนี้ ทั้งในส่วนของโครงการพัฒนาการขนส่งทางราง และโครงการสะพานเศรษฐกิจเชื่อมฝั่งอ่าวไทย-อันดามัน (Southern Land Bridge) ซึ่งเป็นโครงการพัฒนาระบบคมนาคมขนส่งเชื่อมทะเลอ่าวไทยกับอันดามัน สร้างพื้นที่เศรษฐกิจใหม่ในระเบียงเศรษฐกิจภาคใต้ (SEC) และรองนายกรัฐมนตรีได้เชิญชวนให้ JICA และนักลงทุนญี่ปุ่นเข้ามาร่วมสนับสนุนในโครงการโครงสร้างพื้นฐานสำคัญต่างๆ โดยเฉพาะระบบรางที่ญี่ปุ่นมีความเชี่ยวชาญ
ทางด้านประธาน JICA ระบุว่า ทางญี่ปุ่นมีความสนไทยประเทศไทยมิติต่างๆ และที่ผ่านมาก็ได้มีความร่วมมือกันหลายด้านทั้งด้านสาธารณสุขและเศรษฐกิจการลงทุน โดยโครงการล่าสุดที่ JICA ได้ร่วมสนับสนุนและได้เปิดดำเนินการแล้วคือโครงการรถไฟสายสีแดง ซึ่ง JICA ยินดีที่ได้ร่วมเป็นส่วนหนึ่งในการสร้างความสะดวกสบายและลดปัญหาจราจรติดขัดในกรุงเทพฯ
ทั้งนี้ ประเด็นที่ JICA สนใจให้ความสำคัญในประเทศไทยในระยะต่อไปคือการพัฒนาเรื่องคน ซึ่งเป็นทรัพยากรที่สำคัญทั้งด้านสังคมและเศรษฐกิจ โดยปัจจุบัน JICA มีโครงการพัฒนาด้านทรัพยากรมนุษย์ในไทยหลายโครงการด้วยกัน เช่น การร่วมกับสถาบันการศึกษาในไทยตั้งสถาบันโคเซ็น เพื่อพัฒนาวิศวกร นักปฏิบัติ นักเทคโนโลยี และนวัตกร ที่มีทักษะความเชี่ยวชาญสูงเพื่อสนับสนุนอุตสาหกรรมต่างๆ รวมถึงโครงการ JICA Share ร่วมกับสถาบันการศึกษาชั้นนำของประเทศไทย
วันอังคารที่ 15 พฤศจิกายน 2565
ครม. มีมติ  ให้ อปท.ปรับปรุงระบบการกำกับดูแลด้านการเงินและให้เปิดเผยข้อมูลให้ประชาชนตรวจสอบได้
ครม. มีมติ  ให้ อปท.ปรับปรุงระบบการกำกับดูแลด้านการเงินและให้เปิดเผยข้อมูลให้ประชาชนตรวจสอบได้
น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) เมื่อวันที่ 15 พฤศจิกายน 2565 ว่าเพื่อให้สอดคล้องกับเป้าหมายการพัฒนาประเทศตามยุทธศาสตร์ชาติด้านการปรับสมดุลและพัฒนาระบบการบริหารจัดการภาครัฐ และ อปท. รูปแบบทั่วไปเป็นหน่วยรับงบประมาณตามกฎหมายงบประมาณและได้รับงบประมาณอุดหนุนจากรัฐสูง แต่ยังขาดเครื่องมือในการตรวจสอบสถานะด้านการคลังและงบประมาณท้องถิ่น ที่ประชุมครม.มีมติเห็นชอบและอนุมัติแนวทางเสริมสร้างศักยภาพการคลังท้องถิ่น (แบบประเมินสุขภาพการคลังท้องถิ่น) ตามที่คณะกรรมการพัฒนาระบบราชการ (ก.พ.ร.) เสนอ เพื่อสร้างเครื่องมือในการตรวจสอบสถานะด้านการคลังและงบประมาณท้องถิ่นให้กับองค์กรปกครองส่วนท้องถิ่นรูปแบบทั่วไป 7,850 แห่ง นำไปใช้เพื่อปรับปรุงระบบการกำกับดูแลด้านการเงินให้มีประสิทธิภาพมากยิ่งขึ้น
แบบประเมินนี้ จะมีการตรวจสอบภายใน การควบคุมภายใน และการบริหารจัดการความเสี่ยงตามมาตรา 79 แห่งพระราชบัญญัติวินัยการเงินการคลังของรัฐ พ.ศ. 2561 และพัฒนาให้มีการเปิดเผยข้อมูลให้ประชาชนตรวจสอบได้ เพื่อให้ อปท. มีความเข้มแข็งสามารถให้บริการประชาชนในพื้นที่ได้อย่างมีประสิทธิภาพ
น.ส.ทิพานัน กล่าวว่า แบบประเมินสุขภาพการคลังท้องถิ่นจะมีการประเมินตั้งแต่ปีงบประมาณ 2566 โดยใช้ข้อมูลผลการปฏิบัติงานของปีงบประมาณ 2565 จะมีการชี้วัดในด้านต่างๆ 8 ด้าน
1. ด้านรายได้ ประเมินประสิทธิภาพในการจัดเก็บรายได้ของ อปท. รวมทั้งการใช้นวัตกรรมในการจัดเก็บรายได้
2. ด้านการเงิน ประเมินประสิทธิภาพในการชำระเงินที่ผ่านหลายช่องทาง สะดวก รวดเร็ว
3. ด้านงบประมาณรายจ่าย ประเมินความสอดคล้องการจัดทำคำของบประมาณประจำปีกับแผนพัฒนาท้องถิ่น ความพร้อมในการดำเนินโครงการ และความสามารถในการก่อหนี้ผูกพัน
4. ด้านการจัดซื้อจัดจ้าง ประเมินความสามารถในการปฏิบัติงานตามกฎหมายว่าด้วยการจัดซื้อจัดจ้างและการบริหารพัสดุภาครัฐได้อย่างถูกต้องตามระยะเวลา ขั้นตอนที่กฎหมายกำหนด มีความโปร่งใส และมีการดำเนินการตามข้อตกลงคุณธรรม
5. ด้านการบัญชีและสินทรัพย์ จัดทำรายงานบัญชีและสินทรัพย์ตามมาตรฐานการบัญชีภาครัฐและนโยบายการบัญชีภาครัฐและรายงานต่อสำนักงานตรวจเงินแผ่นดิน
6. ด้านการกำกับดูแลตนเอง ประเมินการควบคุมภายใน การตรวจสอบภายใน จัดทำรายงานการตรวจสอบภายใน และการจัดทำแผนบริหารจัดการความเสี่ยง
7. ด้านการก่อหนี้ระยะยาว ประเมินความคุ้มค่าของโครงการที่ก่อหนี้ระยะยาวหรือโครงการที่ใช้เงินกู้ว่าสอดคล้องกับวิสัยทัศน์การพัฒนาท้องถิ่น และส่งเสริมการมีส่วนร่วมของประชาชนและภาคส่วนที่เกี่ยวข้อง
8. ด้านเงินสะสม ประเมินประสิทธิผลของการใช้เงินสะสมตามวัตถุประสงค์ และรักษาระดับของเงินสะสมเพื่อเสถียรภาพทางการคลัง
“การมีแบบประเมินนี้ก็เพื่อการบริการเพื่อประโยชน์สูงสุดของประชาชน ต้องสามารถเปิดเผยข้อมูลให้ประชาชนตรวจสอบได้ พร้อมกับสามารถนำไปปรับปรุงระบบการกำกับดูแลตนเองได้ ” น.ส.ทิพานัน กล่าว
วันอังคารที่ 15 พฤศจิกายน 2565
กพท. แจ้งเตือนผู้โดยสารเตรียมการล่วงหน้า เพื่อลดปัญหาในการเตรียมขึ้นเครื่องบิน
ในช่วงวันหยุดยาวและการประชุม APEC ระหว่างวันที่ 16-20 พฤศจิกายน 2565
เนื่องในช่วงวันหยุดยาวและสัปดาห์การประชุม APEC ระหว่างวันที่ 16 - 20 พฤศจิกายน 2565 นั้นอาจส่งผลให้มีปริมาณเที่ยวบินและผู้โดยสารที่เดินทางทางอากาศทั้งเส้นทางภายในประเทศและเส้นทางระหว่างประเทศเพิ่มมากขึ้น สำนักงานการบินพลเรือนแห่งประเทศไทย (กพท.)จึงขอให้ผู้โดยสารที่จะทำการบินในช่วงเวลาดังกล่าว เตรียมการล่วงหน้า เช่น การเตรียมเอกสารการเดินทางตามที่จุดหมายปลายทางต้องการและการเดินทางมายังสนามบินก่อนเวลาปกติ ทั้งนี้ สำหรับเที่ยวบินระหว่างประเทศ ขอให้เดินทางมาสนามบินก่อนเวลาไม่ควรต่ำกว่า 3 ชั่วโมง เนื่องจากในหลายประเทศจะยังคงมีการตรวจเอกสาร ซึ่งทำให้ขั้นตอนการเช็กอินใช้เวลามากกว่าปกติ และสำหรับเที่ยวบินภายในประเทศไม่ควรต่ำกว่า 2 ชั่วโมง ในกรณีที่มีการจราจรในพื้นที่สนามบินหนาแน่นกว่าปกติ เพื่อมิให้เกิดปัญหาในการเตรียมตัวขึ้นเครื่อง
นอกจากนี้ กพท. ยังคำนึงถึงการเปลี่ยนแปลงของเวลาการทำการบินที่อาจขึ้น จึงได้เน้นย้ำให้สายการบินต่าง ๆ ให้ข้อมูลแก่ผู้โดยสารล่วงหน้าอย่างครบถ้วน ในกรณีที่มีการเปลี่ยนแปลงเที่ยวบิน เที่ยวบินล่าช้าหรือการยกเลิกเที่ยวบิน เพื่อให้ผู้โดยสารได้เตรียมการอย่างเหมาะสม รวมถึงสายการบินจะต้องดูแลผู้โดยสารตามสมควร แม้ว่ามิใช่เหตุจากสายการบิน
วันอังคารที่ 15 พฤศจิกายน 2565
กรมการขนส่งทางบก เผยประกาศราชกิจจานุเบกษาลดภาษีประจำปีสำหรับรถที่ขับเคลื่อนด้วยพลังงานไฟฟ้า สนับสนุนให้ประชาชนหันมาใช้รถพลังงานไฟฟ้ามากขึ้นตามยุทธศาสตร์ชาติ 20 ปี
...
กรมการขนส่งทางบก เผยประกาศราชกิจจานุเบกษาลดภาษีประจำปีสำหรับรถที่ขับเคลื่อนด้วยพลังงานไฟฟ้า สนับสนุนให้ประชาชนหันมาใช้รถพลังงานไฟฟ้ามากขึ้นตามยุทธศาสตร์ชาติ 20 ปี มีผลบังคับใช้ตั้งแต่บัดนี้เป็นต้นไป
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยถึง พระราชกฤษฎีกาลดภาษีประจำปีสำหรับรถที่ขับเคลื่อนด้วยพลังงานไฟฟ้า พ.ศ. 2565 ว่า กระทรวงคมนาคมเสนอคณะรัฐมนตรีพิจารณาให้ความเห็นชอบเพื่อตราเป็นพระราชกฤษฎีกา ซึ่งเป็นไปตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม เพื่อสนับสนุนให้ประชาชนหันมาใช้รถที่ขับเคลื่อนด้วยพลังงานไฟฟ้า ซึ่งสอดคล้องกับแผนแม่บทภายใต้ยุทธศาสตร์ชาติ 20 ปี ในประเด็นด้านอุตสาหกรรมและบริการแห่งอนาคต และเพื่อลดปริมาณการปล่อยก๊าซคาร์บอนไดออกไซด์ (CO2) รวมทั้งแก้ไขปัญหาฝุ่นละอองขนาดเล็ก PM 2.5 อันเป็นปัญหาด้านสิ่งแวดล้อมที่สำคัญที่ประเทศไทยกำลังเผชิญอยู่ โดยพระราชกฤษฎีกาฉบับนี้มีผลบังคับใช้ตั้งแต่บัดนี้เป็นต้นไป สำหรับสาระสำคัญของพระราชกฤษฎีกาลดภาษีประจำปีสำหรับรถที่ขับเคลื่อนด้วยพลังงานไฟฟ้า ต้องเป็นรถใหม่สำเร็จรูปจากโรงงานที่นำมาจดทะเบียนตามกฎหมายว่าด้วยรถยนต์ ในระหว่างวันที่ 9 พฤศจิกายน 2565 ถึงวันที่ 10 พฤศจิกายน 2568 โดยให้ลดภาษีลงร้อยละ 80 อัตราที่กำหนดตาม (11) ของอัตราภาษีประจำปีท้ายกฎหมายว่าด้วยรถยนต์ เช่น รถเก๋งที่ใช้พลังงานไฟฟ้าที่มีน้ำหนัก 1,800 กิโลกรัม ปกติจัดเก็บภาษีประจำปี 1,600 บาท ลดภาษีประจำปีแล้ว คงเหลือ 320 บาท รถตู้ส่วนบุคคลที่ใช้พลังงานไฟฟ้าที่มีน้ำหนัก 1,800 กิโลกรัม ปกติจัดเก็บภาษีประจำปี 800 บาท ลดภาษีประจำปีแล้ว คงเหลือ 160 บาท ส่วนรถจักรยานยนต์ที่ใช้พลังงานไฟฟ้า ปกติจัดเก็บภาษีประจำปี 50 บาท ลดภาษีประจำปีแล้ว คงเหลือ 10 บาท เป็นต้น โดยการลดภาษีประจำปีเป็นระยะเวลา 1 ปี นับแต่วันที่รถนั้นจดทะเบียน
อธิบดีกรมการขนส่งทางบก กล่าวเพิ่มเติมว่า กระทรวงคมนาคม กรมการขนส่งทางบก (ขบ.) ได้ดำเนินการออกมาตรการในการสนับสนุนการพัฒนาอุตสาหกรรมยานยนต์ไฟฟ้าซึ่งเป็นนวัตกรรมที่เป็นมิตรต่อสิ่งแวดล้อม ช่วยประหยัดค่าน้ำมันเชื้อเพลิง รวมถึงประหยัดภาษีประจำปีให้กับเจ้าของรถได้อีกทางหนึ่ง ทั้งนี้อุตสาหกรรมยานยนต์ไฟฟ้าในประเทศไทยกำลังเติบโตขึ้นอย่างต่อเนื่อง โดยในปี 2565 มีรถยนต์พลังงานไฟฟ้ามาจดทะเบียนที่ ขบ. มีจำนวน 14,816 คัน เพิ่มขึ้นจากปี 2564 ในช่วงเวลาเดียวกันถึง 156.86% แสดงให้เห็นถึงความสนใจที่ประชาชนหันมาใช้รถยนต์ไฟฟ้าเพิ่มมาขึ้น
วันอังคารที่ 15 พฤศจิกายน 2565
รมช.กห.ลงพื้นที่ดูความพร้อมสถานที่และการรักษาความปลอดภัยการจัดเลี้ยงผู้นำ APEC
1500: พล.อ. ชัยชาญ ช้างมงคล รมช.กห.เดินทางไปหอประชุมกองทัพเรือ ตรวจเยี่ยมสถานที่และความพร้อมของแผนรักษาความปลอดภัย
ในงานจัดเลี้ยงรับรองอาหารค่ำอย่างเป็นทางการของผู้นำประเทศต่างๆและคู่สมรส ในการจัดประชุมผู้นำเขตเศรษฐกิจพิเศษครั้งที่ 29 ที่ไทยเป็นเจ้าภาพจัดขึ้น
โดยย้ำ ขอให้ ทร.ให้ความสำคัญ ในการดูแลรักษาความปลอดภัยทางน้ำและเส้นทางสำคัญในพื้นที่ รวมทั้งให้ประสานกับ ตร.ท้องที่ อำนวยความสะดวกการจราจรกับประชาชนในพื้นที่พร้อมกันไป
วันอังคารที่ 15 พฤศจิกายน 2565
นายกฯ ชื่นชมโครงการหนังสือสมาร์ท-สมุดรายนามผู้ผลิตผ้าไหมฯ ในรูปแบบดิจิทัล คลังข้อมูลผู้ผลิต-ผู้ประกอบการ เพิ่มช่องทางการจำหน่ายถึงผู้บริโภคในระบบออนไลน์
นายกฯ ชื่นชมโครงการหนังสือสมาร์ท-สมุดรายนามผู้ผลิตผ้าไหมฯ ในรูปแบบดิจิทัล คลังข้อมูลผู้ผลิต-ผู้ประกอบการ เพิ่มช่องทางการจำหน่ายถึงผู้บริโภคในระบบออนไลน์ เตรียมมอบเป็นของที่ระลึกแก่ผู้นำ ในการประชุมผู้นำเขตเศรษฐกิจเอเปค
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (15 พฤศจิกายน 2565) เวลา 08.45 น. ณ โถงกลาง ตึกบัญชาการ 1 ทำเนียบรัฐบาล นายธีระพงษ์ วงศ์ศิวะวิลาส ปลัดสำนักนายกรัฐมนตรี และคณะผู้บริหารสำนักงานปลัดสำนักนายกรัฐมนตรี พร้อมด้วย นายสุทธิพงษ์ สุริยะ ผู้ก่อตั้งพิพิธภัณฑ์ชุมชนมีชีวิต จังหวัดบึงกาฬ ศูนย์สร้างแรงบันดาลใจ Local สู่เลอค่า เข้าพบ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อนำเสนอโครงการหนังสือสมาร์ท-สมุดรายนามผู้ผลิตผ้าไหมและผู้ประกอบการทั่วประเทศแบบดิจิทัล ฉบับพิเศษ ซึ่งจัดทำขึ้นเพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลที่ทรงเจริญพระชนมพรรษา 90 พรรษา 12 สิงหาคม 2565 ทั้งยังเป็นการเพิ่มช่องทางการจำหน่ายผลิตภัณฑ์ผ้าไหมทั้งภายในประเทศและต่างประเทศ เพิ่มช่องทางการติดต่อสื่อสารกับผู้บริโภคผ่านระบบออนไลน์และผ่านสื่อช่องทางต่าง ๆ รวมทั้งยังส่งเสริมการท่องเที่ยวในพื้นที่ใกล้เคียงแหล่งผลิตผ้าไหม และใช้เป็นของขวัญในนามรัฐบาลไทยที่มอบให้แก่ผู้นำประเทศและคู่สมรสที่เข้าร่วมการประชุมความร่วมมือทางเศรษฐกิจในเอเชียแปซิฟิก (เอเปค) ในปี 2565 โดยมีนายดิสทัต โหตระกิตย์ เลขาธิการนายกรัฐมนตรี เข้าร่วมด้วย
นายกรัฐมนตรีกล่าวแสดงความชื่นชมที่ทุกฝ่ายได้ร่วมมือกันขับเคลื่อนและจัดทำโครงการฯ จนประสบความสำเร็จ ซึ่งผ้าไหมนับเป็นเอกลักษณ์หนึ่งของไทยที่สามารถนำมาสร้างสรรค์ได้หลากหลายรูปแบบ ขอให้มีการพัฒนาผลิตภัณฑ์ให้มีความทันสมัย มีรูปแบบต่าง ๆ มากขึ้น และสามารถใช้ประโยชน์ในชีวิตประจำวันได้นอกเหนือจากการเป็นเครื่องแต่งกาย เช่น เครื่องประดับ อุปกรณ์ตกแต่ง ของที่ระลึก เป็นต้น รวมทั้งการพัฒนาต่อยอดผลิตภัณฑ์ด้วยการจัดทำเป็นฐานข้อมูลผู้ผลิตและผู้ประกอบการผ้าไหมนี้ จะช่วยส่งเสริมช่องทางการจำหน่ายผ่านระบบดิจิทัลทำให้เข้าถึงผู้สนใจได้มากขึ้น อันจะเป็นการเพิ่มโอกาสทางเศรษฐกิจให้กับทุกภาคส่วน โดยรัฐบาลมุ่งส่งเสริมและพัฒนาเพื่อสร้างมูลค่าเพิ่มและเผยแพร่ผ้าไหมไทยให้เป็นที่รู้จักทั่วโลก เพื่อเพิ่มรายได้ให้กับชุมชน ผู้ผลิต และผู้ประกอบการไทย
วันจันทร์ที่ 14 พฤศจิกายน 2565
ดร.ณัฐพล ระดมทีมโฆษกกระทรวงอุตสาหกรรม เดินหน้ากำหนดทิศทางประชาสัมพันธ์ให้ตรงใจประชาชน
ดร.ณัฐพล ระดมทีมโฆษกกระทรวงอุตสาหกรรม เดินหน้ากำหนดทิศทางประชาสัมพันธ์ให้ตรงใจประชาชน
วันที่ 14 พฤศจิกายน 2565 ดร.ณัฐพล รังสิตพล ปลัดกระทรวงอุตสาหกรรม เป็นประธานการประชุมคณะทำงานโฆษกกระทรวงอุตสาหกรรม ครั้งที่ 1/2566 โดยมี ดร.กฤชนนท์ อัยยปัญญา เลขานุการรัฐมนตรีว่าการกระทรวงอุตสาหกรรม นายอดิทัต วะสีนนท์ รองอธิบดีกรมอุตสาหกรรมพื้นฐานและการเหมืองแร่ นายวิฤทธิ์ วิเศษสินธุ์ รองเลขาธิการสำนักงานมาตรฐานผลิตภัณฑ์อุตสาหกรรม นางสาวณัฏฐิยา เนตยสุภา รองอธิบดีกรมส่งเสริมอุตสาหกรรม นายพรยศ กลั่นกรอง รองอธิบดีกรมโรงงานอุตสาหกรรม ผู้บริหาร ข้าราชการ และเจ้าหน้าที่หน่วยงานในสังกัดกระทรวงอุตสาหกรรม เข้าร่วมประชุม ณ ห้องประชุมชุณหะวัณ ชั้น 3 สำนักงานปลัดกระทรวงอุตสาหกรรม
โดยในการประชุม ปลัดฯ ได้ให้นโยบายแนวทางการจัดทำข่าวและการเผยแพร่ประชาสัมพันธ์ของกระทรวงอุตสาหกรรม ประจำปี 2566 เน้นความสำคัญในการสร้างทัศนคติร่วมกันเพื่อการมีมุมมองไปในทิศทางเดียวกัน (Shares Vision) ให้ชุมชนและประชาชนเกิดความเข้าใจอันดีต่อภาคอุตสาหกรรม สะท้อน 4 มติ คือ การสร้างความสำเร็จให้ภาคธุรกิจ การดูแลประชาชนโดยรอบโรงงานอุตสาหกรรม การใส่ใจรักษาสิ่งแวดล้อม และการกระจายรายได้สู่ประชาชน โดยการนำเสนอข่าวควรมีการจัดลำดับความสำคัญในการเผยแพร่ข่าวของแต่ละหน่วยงาน มีความรวดเร็ว และทันต่อเหตุการณ์ นอกจากนี้ ยังได้มอบหมายให้หน่วยงานต่าง ๆ ในสังกัด จัดเตรียมแผนการดำเนินงาน/โครงการ เพื่อเป็นของขวัญปีใหม่ 2566 ให้แก่ประชาชนและผู้ประกอบการ ส่วนในด้านของ เลขานุการรัฐมนตรีฯ ได้กล่าวเสริมในเรื่อง การจัดทำข่าวประชาสัมพันธ์มีแนวทาง 3 รูปแบบ ได้แก่ 1. ข่าวตอบโต้หรือข่าวตั้งรับ ต้องมีความรวดเร็วในการตอบโต้หรือแก้ข่าวได้อย่างทันท่วงที 2. ข่าวสร้างสรรค์ ต้องเป็นข่าวเชิงบวก ประชาชนและผู้ประกอบการได้รับประโยชน์ และ 3. ข่าวประจำ ซึ่งเป็นข่าวที่มีการนำเสนอภาพรวมผลงานของหน่วยงานอยู่เป็นประจำ
วันอังคารที่ 15 พฤศจิกายน 2565
นายกฯ เผย ครม.อนุมัติเงินช่วยเหลือเยียวยาต่าง ๆ เพิ่มเติม ชี้การประชุมเอเปคเป็นเวทีสำคัญเพื่อความร่วมมือระหว่างประเทศสมาชิก ย้ำจุดยืนเพื่อประโยชน์ของประชาชน
นายกฯ เผย ครม.อนุมัติเงินช่วยเหลือเยียวยาต่าง ๆ เพิ่มเติม ชี้การประชุมเอเปคเป็นเวทีสำคัญเพื่อความร่วมมือระหว่างประเทศสมาชิก ย้ำจุดยืนเพื่อประโยชน์ของประชาชน ส่วนลิขสิทธิ์ถ่ายทอดสดฟุตบอลโลก 2022 อยู่ในขั้นตอนการเจรจา
วันนี้ (15 พฤศจิกายน 2565) เวลา 12.40 น. ณ ด้านหน้าตึกบัญชาการ 1 ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้สัมภาษณ์สื่อมวลชนถึงความคืบหน้าลิขสิทธิ์การถ่ายทอดสดฟุตบอลโลก 2022 ว่า อยู่ในขั้นตอนการเจรจาและให้เป็นไปตามหน้าที่ของผู้เจรจา เนื่องจากค่าลิขสิทธิ์การถ่ายทอดสดราคาสูงขึ้น
นายกรัฐมนตรียังได้กล่าวถึงความพร้อมของไทยในการเป็นเจ้าภาพจัดการประชุมเอเปคว่าได้มีการติดตามมาโดยตลอด ซึ่งนับเป็นโอกาสที่ดีในการเจรจาข้อตกลงและพันธะสัญญาต่าง ๆ โดยจะมีการพบปะหารือเพื่อแสวงหาความร่วมมือกับประเทศคู่เจรจากันในหลาย ๆ มิติ ลดผลกระทบจากสถานการณ์เศรษฐกิจโลกในปัจจุบัน ภายใต้หัวข้อหลัก “เปิดกว้างสร้างสัมพันธ์ เชื่อมโยงกัน สู่สมดุล” (Open. Connect. Balance.) เพื่อสร้างความเชื่อมั่น ความไว้วางใจซึ่งกันและกัน และเอาประเด็นที่มีความต้องการตรงกันมาเฉลี่ยแบ่งปันกัน โดยคำนึงถึงผลประโยชน์ร่วมกัน ทั้งนี้ เพื่อประโยชน์ของประชาชน
พร้อมกันนี้ นายกรัฐมนตรีได้ฝากความห่วงใยถึงประชาชน ขอความร่วมมือเข้ารับการฉีดวัคซีนเข็มกระตุ้นเมื่อครบตามกำหนดเวลา เพื่อไม่ให้สถานการณ์การแพร่ระบาดของโควิด-19 กลับมาอีก เนื่องจากภาพรวมการท่องเที่ยวดีขึ้น และเศรษฐกิจภายในประเทศเริ่มฟื้นตัว
นายกรัฐมนตรีกล่าวถึงที่ประชุม ครม. วันนี้ได้มีการอนุมัติเงินช่วยเหลือเยียวยาต่าง ๆ เช่น ข้าว กรณีเหตุการณ์หนองบัวลำภู ซึ่งได้มีการอนุมัติเงินช่วยเหลือเพิ่มเติม เป็นกรณีพิเศษ ตามอำนาจของคณะกรรมการกองทุนเงินช่วยเหลือผู้ประสบสาธารณภัย สำนักนายกรัฐมนตรี พร้อมทั้งได้มีการเร่งรัดการช่วยเหลือเยียวยาความเสียหายกรณีผู้ประสบอุทกภัย โดยจะต้องมีการเตรียมความพร้อมให้สอดคล้องกับสถานการณ์และการทำเกษตรรอบใหม่ มีการวางแผนเพื่อแก้ไขปัญหาเป็นระยะ ๆ
นอกจากนี้ คณะรัฐมนตรียังมีมติลดภาษีสรรพสามิตต่อไปอีก 2 เดือน เพื่อบรรเทาความเดือดร้อน โดยรัฐบาลมีความตั้งใจในการแก้ไขปัญหาและพยายามทำให้ดีที่สุด ซึ่งจะต้องพิจารณาสถานการณ์ราคาพลังงานอย่างใกล้ชิด ทั้งในเรื่องต้นทุน กระบวนการผลิต และแหล่งผลิตของประเทศ ทั้งนี้ จากการวิเคราะห์ขององค์กรระหว่างประเทศ ในอนาคตโลกจะประสบปัญหาขาดแคลนอาหารและพลังงาน แต่เชื่อมั่นว่าประเทศไทยยังคงมีศักยภาพและคาดว่าจะเป็นเจ้าภาพจัดการประชุมด้านความมั่นคงทางด้านอาหารในช่วงต้นปี โดยจะมีการเชิญประเทศสมาชิกเข้าร่วมประชุมแสวงหาความร่วมมือซึ่งกันและกัน เพื่อหาทางออกและร่วมมือกันแก้ไขปัญหาดังกล่าว
วันอังคารที่ 15 พฤศจิกายน 2565
สำนักงานสลากฯ ชี้แจงกรณีตัวแทนจำหน่าย ที่มีอายุเกิน 70 ปีบริบูรณ์ ต้องมีใบรับรองแพทย์ ย้ำไม่มีนโยบายตัดสิทธิเพื่อนำสลากไปให้ผู้ค้ารายใหญ่
จากกรณี ส.ส.พรรคก้าวไกล ได้รับเรื่องร้องเรียนจากพ่อค้า-แม่ค้าสลากกินแบ่งรัฐบาลรายย่อยบางส่วนที่ได้รับผลกระทบ จากการมีประกาศจะให้ผู้มีอายุ 70 ปีขึ้นไปที่มีโควตาขายสลากฯ ต้องมีใบรับรองสุขภาพ ไม่เช่นนั้น ผู้สูงอายุจะถูกคัดออกจากระบบ นั้น
จากกรณี นายณัฐชา บุญไชยอินสวัสดิ์ ส.ส.พรรคก้าวไกล ได้รับเรื่องร้องเรียนจากพ่อค้า-แม่ค้าสลากกินแบ่งรัฐบาลรายย่อยบางส่วนที่ได้รับผลกระทบ จากการมีประกาศจะให้ผู้มีอายุ 70 ปีขึ้นไปที่มีโควตาขายสลากฯ ต้องมีใบรับรองสุขภาพ ไม่เช่นนั้น ผู้สูงอายุจะถูกคัดออกจากระบบ และมองว่าประกาศดังกล่าวต้องการเอาโควตาเดิมของพ่อค้า-แม่ค้ารายย่อยไปให้บริษัทใหญ่นำไปขายออนไลน์ เป็นการเปิดโอกาสให้ผู้ประกอบการนายทุนรายใหญ่เพียงไม่กี่รายสามารถขายสลากฯ ได้
วันนี้ (15 พฤศจิกายน 2565) พันโท หนุน ศันสนาคม ผู้อำนวยการสำนักงานสลากกินแบ่งรัฐบาล ชี้แจงกรณีดังกล่าวว่า สืบเนื่องมาจาก ในปี 2559 ปัญหาสลากเกินราคาทวีความรุนแรงอย่างมาก ซึ่งหนึ่งในสาเหตุดังกล่าวเกิดจากตัวแทนจำหน่ายสลากไม่จำหน่ายสลากด้วยตนเอง แต่นำไปขายส่ง หรือขายให้ผู้อื่นอีกทอดหนึ่ง สำนักงานฯ ได้พิจารณาแล้วเห็นว่า ตัวแทนจำหน่ายสลากจะต้องสามารถจำหน่ายสลากด้วยตนเองได้ หรือมีสุขภาพแข็งแรง ที่จะสามารถปฏิบัติตามประกาศ ระเบียบ คำสั่งต่างๆ ของสำนักงานฯ ในการแก้ไขปัญหาสลากเกินราคาได้ จึงควรกำหนดการสิ้นสุดการเป็นตัวแทนจำหน่ายสลาก โดยการกำหนดกรอบอายุของตัวแทนจำหน่ายสลากไว้ไม่เกิน 80 ปีบริบูรณ์ และเห็นว่าผู้ที่มีอายุเกิน 70 ปี ควรจะมีใบรับรองแพทย์ว่ามีสุขภาพแข็งแรงสำนักงานฯ จึงได้มีประกาศลงวันที่ 28 เมษายน 2559 โดยกำหนดคุณสมบัติของตัวแทนจำหน่ายสลากไว้ โดยในส่วนของอายุได้มีระบุว่า มีอายุไม่ต่ำกว่า 20 ปีบริบูรณ์ และไม่เกิน 80 ปีบริบูรณ์ มีสุขภาพร่างกายแข็งแรง สามารถจำหน่ายสลากได้ด้วยตนเอง หากอายุเกิน 70 ปี ต้องมีหนังสือรับรองแพทย์ อย่างไรก็ตาม เพื่อมิให้เกิดผลกระทบและเพื่อให้รับทราบล่วงหน้า สำนักงานฯ จึงได้ผ่อนผันให้ตัวแทนจำหน่ายสลากทั้งในส่วนกลางและส่วนภูมิภาค ที่มีอายุตั้งแต่ 76 ปีขึ้นไป ผ่อนผันให้ทำสัญญาได้อีก 5 ปี และได้สิ้นสุดการผ่อนผันในปี 2564 ซึ่งตัวแทนจำหน่ายทุกคนรับทราบเงื่อนไขดังกล่าวอยู่แล้ว
พันโท หนุน ศันสนาคม กล่าวต่อไปอีกว่า สำนักงานฯ ไม่เคยมีนโยบายที่จะยกเลิกตัวแทนจำหน่ายสลาก เพื่อนำสลาก ไปให้บริษัทใหญ่นำไปขายออนไลน์ฯ หรือนำไปให้บุคคลใดนำไปจำหน่ายทั้งสิ้น ทั้งนี้ ตัวแทนจำหน่ายฯ หรือผู้ซื้อ-จองล่วงหน้าฯ ที่ฝ่าฝืนประกาศ ระเบียบ คำสั่งต่างๆ ของสำนักงานฯ ในการแก้ไขปัญหาสลากเกินราคา ไม่ว่าจะเป็นการนำสลากไปขายต่อ หรือขายเกินราคาที่กำหนด หากปรากฎหลักฐานชัดเจน สำนักงานฯ จะดำเนินการยกเลิกสัญญาตัวแทนจำหน่ายและยกเลิกสิทธิในการทำรายการซื้อ-จองล่วงหน้าฯ ทันที และจะนำสลากเหล่านั้น ไปให้กับรายย่อยที่พร้อมจะขายสลากในราคา 80 บาท โดยในปีที่ผ่านมา สำนักงานฯ ได้ดำเนินการยกเลิกสัญญาตัวแทนจำหน่ายทั้งในส่วนของรายย่อย ตัวแทนจำหน่ายที่เป็นสมาคม องค์กรคนพิการ และ ผู้ซื้อ-จองล่วงหน้าที่ไม่ปฏิบัติตามหลักเกณฑ์ของสำนักงานฯ รวมแล้ว 23,307 ราย และยังคงความเข้มข้นในการตรวจสอบการจำหน่ายสลากให้เป็นไปตามหลักเกณฑ์ที่สำนักงานฯ กำหนด เพื่อประโยชน์ของประชาชนที่จะสามารถซื้อสลากได้ในราคา 80 บาท ทั่วประเทศ